Af sjónarhóli stjórnar LÍ . Að standa vörð um hagsmuni stéttarinnar Kæru félagar . Ég er ný í stjórn Læknafélags Íslands og spennt að taka þátt í starfinu en er ennþá óslípuð í rennslinu . Ég hef verið að velta því fyrir mér svona í upphafi stjórnarsetu hvernig félag LÍ sé ? Hvernig er félagið uppbyggt , hvað á það að gera , hverjir eru sameiginlegir hagsmunir lækna , hvaða sérhagsmuni og réttindi er brýnast að standa vörð um ? Er uppbygging félagsins rétt eins og hún er nú þannig að sem flestir félagsmenn finni sér stað sem þeir eru sáttir við ? Að standa vörð um hagsmuni félagsmanna er eitt höfuðmarkmið regnhlífarsamtaka eins og Læknafélags Íslands . Augljóst er að fyrir einstaklinginn er breytilegt frá einum tíma til annars hver eru hans helstu hagsmunamál . Þegar ég var unglæknir 1977 - 1980 vann ég í hópi innan Læknafélags Reykjavíkur sem safnaði fyrir barnaheimili handa læknabörnum . Á þeim tíma var þetta mikið hagsmunamál yngri lækna í Reykjavík . Við fengum ekki inni á spítalabarnaheimilunum , nema þau sem voru svo heppin að eiga hjúkrunarfræðing sem maka . Niðurgreiddur barnaheimilisrekstur var þá jafnréttismál í mínum huga . Kvennabarátta hefur nú skilað þeim árangri að þótt meirihluti íslenskra unglækna í dag sé konur er ekki lengur grundvöllur fyrir þessum rekstri . Þarafleiðandi hefur hann nú verið lagður af , húsið selt og orðið að sjóði hjá LR . Þetta varð meðal annars til þess að ég fór að hugsa um fleiri hús í eigu lækna , það er að segja orlofshús . Má í beinu framhaldi af fréttum um fyrirhugaða skattlagningu fríðinda búast við að ríkisvaldið sem borgar orlofssjóðinn fyrir sína starfsmenn taki upp á því að skattleggja þau fríðindi ? Eða er svona rekstur stéttarfélags kannski álíka úreltur og barnaheimilisrekstur ? Hvers vegna eru læknar að standa í rekstri orlofshúsa ? Er ekki nær að versla beint við fagmenn ? Einstaklinga sem eru að reyna að lifa af rekstri orlofshúsa út um allt land ? Bæði bjóða þeir mun fjölbreyttara umhverfi og aðstæður , og oft líka aðra tengda þjónustu , svo sem hestaleigu , veiði og aðrar skipulagðar ferðir með leiðsögn . Kaup og kjör er mikilvægt atriði sem alltaf er beint hagsmunamál og snertir stéttarfélag . Samningamál okkar lækna eru flókin og margsamsett . Læknafélag Íslands skipar samninganefnd sjúkrahússlækna og lækna hjá Reykjavíkurborg . Kjaradómur sér um að úrskurða laun heilsugæslulækna og ný nefnd í heilbrigðisráðuneytinu hefur nú tekið að sér að semja við sjálfstætt starfandi lækna og um ferliverk við sjúkrahúsin . Óneitanlega finnst mér að tekið hafi verið fram fyrir hendurnar á Tryggingaráði sem er yfirstjórn Tryggingarstofnunar ríkisins þegar ráðið er svona fullkomlega sniðgengið í þessu atriði . Það er þó enn eitt af stóru hlutverkum TR að sjá um að kaupa þjónustu fyrir skjólstæðinga sína , það er íslenska ríkisborgara sem eru sjúkratryggðir hér , ekki satt ! Kannski að gamla sjúkratryggingakerfið sé búið að ganga sér til húðar og eitthvað nýtt sé í uppsiglingu ? Uppbygging LÍ hefur breyst gegnum tíðina en kannski er enn þörf á róttækum breytingum . Gömlu svæðafélögin hafa ekki lengur meirihluta atkvæða á aðalfundi LÍ þó þau séu nauðsynlegur vettvangur í héraði . Slík félög eru gott dæmi um þverfagleg félög sem henta vel til að standa vörð um ákveðna sameiginlega hagsmuni einstaklinga . Önnur þverfagleg félög geta tekið mið af aldri til dæmis , svo sem Félag ungra lækna og Félag eldri lækna . Kyngreining í félagsstarfi er ekkert nýtt og tiltölulega ungt Félag kvenna í læknastétt hefur haldið úti fjölbreyttu og fjölsóttu starfi undanfarin ár . Á sumum fjölmennum læknastöðvum í Reykjavík hafa menn kannski meiri sameiginlegra hagsmuna að gæta en innan síns sérgreinafélags . Hvað segja Læknasetursmenn , vilja þeir stofna félag og eiga fulltrúa á aðalfundi LÍ ? Ákveðin lágmarkstala félagsmanna þarf auðvitað að vera á bak við sérhvern fulltrúa . Margar stórar sérgreinar telja hagsmunum sínum örugglega best borgið innan eigin vébanda en litlu greinarnar þyrftu kannski að slá sér saman til að félagatala nægði fyrir fulltrúa . Þetta gæti orðið allra skemmtilegasti dans gegnum starfið . Byrja hjá FUL , prófa svæðisfélag , nokkur ár í sérgreinafélagi , berjast með kvenfélaginu eða Læknasetrinu , og enda að lokum í Félagi eldri lækna .